google/wiki40b huggingface dataset:
Μαρμάρινη κεφαλή εφήβου

Περιγραφή

Είναι κατασκευασμένη από μάρμαρο της Πάρου και έχει φυσικό μέγεθος, ύψους 24,5 εκατοστών. Παρουσιάζει το κεφάλι ενός εφήβου μέχρι το μέσο του λαιμού σε καλή κατάσταση. Το κεφάλι κλίνει λίγο προς τα εμπρός και ελαφρά στο πλάι προς τον δεξιό ώμο. Η κόμη είναι πλούσια και χτενισμένη με επιμέλεια. Τα ελαφρώς κατσαρά μαλλιά πέφτουν κυματίζοντας στο μέτωπο. Σκεπάζουν το κούτελο και καταλήγουν πίσω από τα αυτιά όπου είναι δεμένα σε δυο μεγάλες πλεξούδες που είναι τυλιγμένες γύρω από το κεφάλι και δεμένες μπροστά. Στην κορυφή της κεφαλής υπάρχει μια οπή διαμέτρου 12 χιλιοστών και βάθους 31 χιλιοστών. Τα μάτια είναι μεγάλα και περιβάλλονται από παχιά βλέφαρα. Οι βολβοί των οφθαλμών είναι μικρότεροι του κανονικού. Τα αυτιά, μάγουλα και η μύτη είναι κομψά. Η όλη έκφραση του προσώπου είναι μελαγχολική χωρίς το χαρακτηριστικό αττικό μειδίαμα. Κατά την αποκάλυψη του υπήρχαν εμφανή υπολείμματα χρώματος, ξανθοκίτρινου στα μαλλιά και κόκκινου στα χείλη, τα οποία έχουν πλέον ξεθωριάσει.

Ερμηνεία

Δεν είναι γνωστό ποιόν απεικονίζει το άγαλμα αυτό. Είναι όμως ένα από τα ομορφότερα ευρήματα της Ακροπόλεως και συγκαταλέγεται στα σημαντικότερα για την ιστορία της αττικής τέχνης.

Ιστορική τοποθέτηση

Τα χαρακτηριστικά της κόμης τα συναντούμε επίσης στο άγαλμα του Απόλλωνα του Ομφαλού, στην κόρη του Ευθυδίκου και σε απεικονίσεις σε αγγεία του Ευφρόνιου. Επίσης και σε ένα άλλο έκθεμα του μουσείου με αύξοντα αριθμό 308. Ο καλλιτεχνικός τύπος είναι νέος, έχει επιρροές της Πελοποννησιακής σχολής και είναι ακριβώς αντίθετος του γνωστού αρχαϊκού τύπου. Η χρονολόγηση του έργου προσεγγίζει το 490-480 π.Χ.. Είναι ένα από τα νεώτερα ευρήματα της Περσικής τάφρου, και χρονολογείται λίγο πριν την εισβολή των Περσών και την καταστροφή της πόλης. Το έργο πιθανόν φιλοτέχνησε ένας από τους δασκάλους του Φειδία, ο Ηγησίας των Αθηνών ή ο Αγελάδας του Άργους.
Κοινή Ώρα ASEAN

Η Κοινή Ώρα ASEAN (ACT) είναι η πρόταση για την υιοθέτηση χειμερινής ώρας για όλα τα κράτη μέλη της Ένωσης Χωρών της Νοτιοανατολικής Ασίας.
Ορισμένες περιφερειακές επιχειρήσεις έχουν ήδη αρχίσει να υιοθετούν τη φράση "Κοινή Ώρα ASEAN", επίσης, χρησιμοποιώντας τη συντομογραφία ACT σε δελτία τύπου, ανακοινώσεις, καθώς και νομικά έγγραφα.
Οι τέσσερις διαφορετικές ζώνες ώρας που χρησιμοποιείται επί του παρόντος από τις χώρες της ASEAN είναι η UTC+06:30 (Μιανμάρ), η UTC+07:00 (Καμπότζη, Λάος, Ταϊλάνδη, Βιετνάμ, και δυτική Ινδονησία), η UTC+08:00 (Σιγκαπούρη, Μαλαισία, Μπρουνέι, Φιλιππίνες, και κεντρική Ινδονησία), και η UTC+09:00 (ανατολική Ινδονησία).
Η πρόταση θα καθορίσει την UTC+08:00 ως Κεντρική Ώρα ASEAN, βάζοντας τη Μιανμάρ στην UTC+07:00, και αφήνοντας τη λιγότερο πυκνοκατοικημένη ανατολική Ινδονησία στη UTC+09:00. Αυτό θα έχει ως αποτέλεσμα η συντριπτική πλειοψηφία της περιοχής, οι κάτοικοι και η επικράτειά της να χρησιμοποιούν την UTC+08:00—σε συγχρονισμό με την Κίνα, το Χονγκ Κονγκ, το Μακάου, την Ταϊβάν και τη Δυτική Αυστραλία. Τα ανατολικά νησιά της Ινδονησίας θα παραμείνουν στην UTC+09:00—σε συγχρονισμό με τη Νότια Κορέα, την Ιαπωνία, το Παλάου, και το Ανατολικό Τιμόρ.

Δηλώσεις

Ο Αμπντουλάχ Αχμέτ Μπαντάουι: έχει δηλώσει ότι "... προκειμένου να διατηρηθεί η ASEAN με τους ανθρώπους, ... κάποιες δυνατότητες έρχονται στο μυαλό, όπως μια κοινή ζώνη ώρας ASEAN...".
The Nation ανέφερε τον Δεκέμβριο του 1996 ότι: "...αναβλήθηκε ένα σχέδιο για τη δημιουργία μιας κοινής ζώνης ώρας για την Asean ..." 
"Η ιδέα έχει ήδη μπει υπό συζήτηση με την ASEAN, με τη Σιγκαπούρη να την υποστηρίζει σθεναρά."
Ευρωπαϊκό Πρωτάθλημα Καλαθοσφαίρισης Γυναικών 2015

Το Ευρωμπάσκετ Γυναικών 2015 φιλοξενείται από την Ουγγαρία και την Ρουμανία.Είναι η 35η διοργάνωση που διοργανώνει η FIBA.Η Ουγγαρία φιλοξενεί την διοργάνωση για 5η φορά μετά το (1950,1964,1983,1997),ενώ για την Ρουμανία είναι η 2η φορά με το (1966).
Τζαβάντ Νεκουνάμ

Καριέρα σε συλλόγους

Ο Νεκουνάμ έπαιξε για πολλά χρόνια στην Πας Τεχεράνης μέχρι το 2005 που πήρε μεταγραφή για την Αλ Γουάντα στα Ηνωμένα Αραβικά Εμιράτα. Την επόμενη σεζόν έπαιξε σε μια άλλη ομάδα της αραβικής χώρας, την Αλ Σάρτζα.
Το 2006 ο Νεκουνάμ και μετά τις καλές του εμφανίσεις στο Παγκόσμιο Κύπελλο της Γερμανίας ο Νεκουνάμ πήρε μεταγραφή για την Οσασούνα και έγινε ο πρώτος Ιρανός παίκτης που έπαιξε σε ισπανικό σύλλογο. Έμεινε στην ομάδα των Βάσκων για έξι σεζόν, παίζοντας σε 149 παιχνίδια και σημειώνοντας 24 γκολ. Το 2012 σε ηλικία 32 ετών επέστρεψε στην πατρίδα του και την Εστεγλάλ. Υπέγραψε διετές συμβόλαιο αξίας $9,5 εκατομμυρίων με τον σύλλογο της Τεχεράνης και έγινε ο πιο καλοπληρωμένος παίκτης στην ιστορία του ιρανικού επαγγελματικού πρωταθλήματος. Με το νέο σύλλογο του στέφθηκε πρωταθλητής την πρώτη σεζόν. Στο τέλος του συμβολαίου του το 2014 πήγε με τετράμηνη συμφωνία στην Αλ Κουβέιτ ΣΚ με την οποία κατέκτησε το κύπελλο της χώρας.

Διεθνής Καριέρα

Ο Νεκουράμ έπαιξε για πρώτη φορά με την εθνική ομάδα του Ιράν τον Μάιο του 2000. Έγινε βασικός κατά τη διάρκεια των προκριματικών του 2002 και έπαιξε σε δύο από τους τρεις αγώνες του Ιράν στο Παγκόσμιο Κύπελλο του 2006, όντας τιμωρημένος για τον τρίτο. 
Ο Νεκουράμ επίσης συμμετείχε  στη νίκη του Ιράν στο τουρνουά ποδοσφαίρου των Ασιατικών Αγώνων του 2002 και στο Πρωτάθλημα Δυτικής Ασίας το 2004. Ήταν μέρος της αποστολής του Ιράν για τα κύπελλα Ασίας του 2004, 2007 και 2011. Ήταν ο πρώτος σκόρερ της Μελί  στα προκριματικά για το Παγκόσμιο Κύπελλο του 2014 και συμμετέχει στο τουρνουά ως αρχηγός της Εθνικής Ιράν.
Νιετόσκα Νιεζβάνοβα

Η πλοκή και η δομή του έργου

Στο πρώτο μέρος κεντρική μορφή είναι ο πατρυιός της ηρωίδας , ένας βιολιστής με ταλέντο, από τα κατώτερα κοινωνικά στρώματα (ένας «ρασνοτσίνετς»). Αρχικά υποστηρίζεται από διάφορους μαικήνες αλλά λόγω του ιδιότροπου χαρακτήρα του καταστρέφει την καριέρα του, την οικογένειά του και τον ίδιο τον εαυτό του. Στο δεύτερο επεισόδιο η ηρωίδα, ορφανή πλέον, ζεί με μία αριστοκρατική οικογένεια που την έχει πάρει ως συνοδό για τη συνομίλική της θυγατέρα. Η αρχικά σαδιστική-τυραννική στάση της μικρής κοντέσσας προς την ήπια και παθητική-συναισθηματική Νιέτοσκα, μεταβάλλεται σταδιακά σε μια εξίσου τυραννική αγάπη «που αγγίζει τα όρια της λεσβιακής σχέσης» Στο τρίτο επεισόδιο η ηρωίδα βρίσκεται σε μια νέα οικογένεια. Εδώ γίνεται μάρτυρας της τραγωδίας μια γυναίκας η οποία στο παρελθόν είχε παρασυρθεί σε μια σύντομη απιστία. Ο σύζυγος φαινομενικά είχε συγχωρήσει το ολίσθημά της, εκμεταλλεύεται όμως τη μεγαλοψυχία του για να βασανίζει ψυχικά τη γυναίκα με πανούργους εκλεπτισμένους τρόπους.

Η τεχνική του έργου

Ο τίτλος του έργου είναι ΄΄Νιετόσκα Νιεζβάνοβα΄΄ και ο υπότιτλος ΄΄Η ιστορία μιας γυναίκας΄΄. Αποτελείται από τρία μέρη, αν και ο αρχικός σχεδιασμός του προέβλεπε τουλάχιστον έξι. Και στα τρία επεισόδια ο ρόλος της ηρωίδας του τίτλου περιορίζεται κυρίως στο να παρατηρεί τα γεγονότα, να τα ζει από κοντά και να δίνει μια ώθηση στην πλοκή. Δύσκολα όμως η Νιετόσκα, θα χαρακτηριζόταν πρόσωπο της πλοκής αφού το κέντρο βάρους δεν εντοπίζεται ούτε στη μορφή ούτε στη ζωή της ηρωίδας. Πρόκειται για τρία διαφορετικά αφηγήματα που «συνδέονται μεταξύ τους μόνο με το ότι το πρόσωπο του τίτλου παίζει και στα τρία ένα ρόλο» Υπάρχουν κάποιες ενδείξεις στο τέλος του τρίτου επεισοδίου πως θα ήταν δυνατόν η ηρωίδα του να αναλάβει έναν πρωτεύοντα ρόλο: η Νιετόσκα, η οποία διαθέτει μια πολύ ωραία φωνή, είναι φανερό πως βρίσκεται στην αρχή μιας πολύ μεγάλης καριέρας. Έτσι ο πιο ακριβής υπότιτλος θα ήταν, «ιστορίες γύρω από μία γυναίκα» Γράφτηκε τμηματικά και με διακοπές και εξ' αρχής ως μία έκθεση, ενώ η καθαυτό ιστορία θα ξετυλιγόταν έπειτα από τα αποσπασματικά νεανικά βιώματα. Είναι γραμμένο σε πρώτο πρόσωπο και έχει τη μορφή των απομνημονευμάτων.

Οι ιστορικές συνθήκες συγγραφής του έργου

Ο κύριος λόγος που έμεινε ημιτελής η νουβέλα Νιετόσκα Νιεζβάνοβα είναι η σύλληψη του Φιοντόρ Ντοστογιέφσκι το 1849 και η καταδίκη του με τέσσερα χρόνια φυλακής στη Σιβηρία που ακολούθησαν. Ποτέ αργότερα δεν έκανε λόγο για το ενδεχόμενο να συνεχίσει με τη μία ή την άλλη μορφή το έργο του που βίαια είχε διακοπεί.
Χρύσιππος ο Σολεύς

Η φιλοσοφία του

Ο Χρύσιππος συνετέλεσε τόσο στη διάδοση, όσο και στη συστηματοποίηση της στωικής φιλοσοφίας, συμπληρώνοντας τα κενά που άφησαν ο Ζήνων και ο Κλεάνθης. Σύμφωνα με τη φιλοσοφία του Χρυσίππου, οι άνθρωποι οφείλουν να συμμορφώνονται με τους νόμους της Λογικής και να ασκούν την αρετή, η οποία είναι το μόνο αληθινό καλό. Τα άλλα όλα, ασθένεια ή υγεία, πλούτος ή φτώχεια, είναι αδιάφορα. Η ανθρώπινη ευτυχία πηγάζει από την απάθεια σε κάθε επιθυμία και εξωτερική επίδραση. Ως προς αυτό, η στωική Ηθική όπως διαμορφώθηκε από τον Χρύσιππο αγγίζει τα όρια της χριστιανικής ηθικής.
Σοφία Κόπολα

Προσωπική Ζωή

Από το 1999 έως το 2003 ήταν παντρεμένη με τον σκηνοθέτη Spike Jonze. Σήμερα ζει στο Παρίσι με τον δεύτερο σύζυγό της Thomas Mars, τραγουδιστή του Γαλλικού συγκροτήματος Phoenix, με τον οποίον έχει αποκτήσει δύο κόρες - την Romy και την Cosima.
1846 Μπενγκτ

Φυσικά χαρακτηριστικά

Η μέση διάμετρος του Μπενγκτ εκτιμάται σε 11,41 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,078 ± 0,014.
Ραφαήλ της Ορλεάνης-Μπραγκάνσα

Βιογραφία

Είναι ο δευτερότοκος γιος του Αντωνίου πρίγκιπα της Βραζιλίας και της Χριστίνας του Λιν (Ligne), κόρης του Αντωνίου 13ου πρίγκιπα του Λιν. Ο πρωτότοκος αδελφός του Πέτρος-Λουδοβίκος υπήρξε θύμα αεροπορικού δυστυχήματος το 2009. 
Ο θείος του Λουδοβίκος είναι τιτουλάριος αυτοκράτορας της Βραζιλίας και ο νεότερος θείος του Μπέρτραντ είναι τιτουλάριος διάδοχος της Βραζιλίας. Επειδή και οι δύο είναι άγαμοι, θα τους διαδεχθούν ο Αντώνιος και ο γιος του Ραφαήλ.
Κόρι Γκάουφ

Προσωπική ζωή

Η Γκάουφ άρχισε να παίζει αντισφαίριση το 2011, σε ηλικία 7 ετών. Μεγάλωσε στην Ατλάντα, αλλά μετακόμισε στο Ντέλρεϊ Μπιτς της Φλόριντα για να έχει καλύτερες ευκαιρίες να προπονηθεί στο άθλημα. Ο πατέρας της έπαιξε καλαθοσφαίριση στο Πολιτειακό Πανεπιστήμιο της Τζόρτζια και η μητέρα της ήταν αθλήτρια του στίβου στο Πολιτειακό Πανεπιστήμιο της Φλόριντα. Έχει δύο μικρότερους αδερφούς. Έχει διδαχθεί στο σπίτι από τη μητέρα της, η οποία είναι πρώην δασκάλα και ο πατέρας της είναι ο προπονητής της. Έχει το ψευδώνυμο «Κόκο». 
Η Γκάουφ προπονήθηκε με τον Τζέραρντ Λόγκλο στην Ακαδημία Αντισφαίρισης New Generation στο Ντέλρεϊ Μπιτς. Το 2015, όταν ήταν 11 ετών, επιλέχθηκε από τον προπονητή της Σερένα Ουίλιμας, Πατρίκ Μουρατογκλού, ως μέλος του ιδρύματος Champ'Seed και προπονήθηκε μαζί του στη Νίκαια της Γαλλίας. 
Τον Οκτώβριο του 2018, υπέγραψε το πρώτο πολυετές συμβόλαιο χορηγίας της, με τη New Balance. Το Μάρτιο του 2019, ανακοίνωσε μια πολυετή συμφωνία χορηγίας με την ιταλική εταιρεία τροφίμων Barilla, η οποία επίσης χορηγεί το Ρότζερ Φέντερερ.

Επαγγελματική σταδιοδρομία

Η Γκάουφ έκανε το ντεμπούτο της στο ITF το Μάιο του 2018, ως προκριθείσα στην εκδήλωση 25K στο Όσπρεϊ, όπου κέρδισε τον πρώτο επαγγελματικό της αγώνα. Στην ηλικία των 14 ετών, κέρδισε τον πρώτο junior Grand Slam τίτλο της, τον Ιούνιο του 2018 στο Γαλλικό Όπεν. Το Σεπτέμβριο του 2018, κέρδισε το διπλό κορασίδων του Αμερικανικού Όπεν, με συμπαίκτρια της την Κέιτι ΜακΝάλι. Ολοκλήρωσε το 2018, κερδίζοντας την κατηγορία Κορασίδων κάτω των 18 ετών του διεθνούς τουρνουά Orange Bowl.

2019

Στο Μαϊάμι Όπεν του 2019, η Γκάουφ κατέγραψε την πρώτο της νίκη σε αγώνα του WTA εναντίον της Κέϊτι ΜακΝάλι. Στο δεύτερο γύρο, έχασε από τη Ντάρια Κασάτκινα. 
Τον Ιούνιο, κέρδισε τον τρίτο προκριματικό γύρο στο Γουίμπλεντον, για να φτάσει στο κυρίως ταμπλό και έγινε η νεώτερη παίκτρια που προκρίθηκε στο τουρνουά Γουίμπλεντον στην εποχή Open Era.  
Στο ντεμπούτο της τουρνουά Grand Slam την 1η Ιουλίου 2019, η Γκάουφ νίκησε την πεντάκις πρωταθλήτρια Βίνους Ουίλιαμς. Ήταν μόλις η δεύτερη φορά από το ντεμπούτο της Ουίλιαμς στο Γουίμπλεντον το 1997, που έχασε στον πρώτο γύρο του τουρνουά.  Στη συνέχεια, η Γκάουφ νίκησε τη Μάγδαλενα Ρίμπαρικοβα και την Πολόνα Χέρτσογκ, για να αντιμετωπίσει στον 4ο γύρο την πρώην νούμερο 1 της παγκόσμιας κατάταξης, Σιμόνα Χάλεπ.

Εξοπλισμός

Η Γκάουφ χρησιμοποιεί μία ρακέτα Graphene 360 Speed MP της Head, που έχει 16 κύριες χορδές και 19 σταυρωτές χορδές αντισφαίρισης. Φοράει ρούχα και παπούτσια αντισφαίρισης της New Balance.
Moulin Rouge!

Υπόθεση

Βρισκόμαστε το 1899 στο Παρίσι. Ο Christian είναι ποιητής που πιστεύει στην ελευθερία, στην αλήθεια, στην ομορφιά και στον έρωτα. Γεγονός είναι όμως ότι δεν έχει γνωρίσει ως τώρα τον έρωτα. Τον γνωρίζει για πρώτη φορά στο πρόσωπο της Satin. Το Moulin Rouge είναι από τα πιο φανταχτερά καμπαρέ και η Satin μια πανέμορφη χορεύτρια η οποία έχει σαγηνέψει και τον δούκα. Όνειρό της είναι να γίνει ηθοποιός. Πρόκειται να γυρίσουν παράσταση στην οποία θα την γράψει ο Christian, θα παίξει η Satin και θα την χρηματοδοτήσει ο δούκας υπο έναν όρο! Η Satin θα είναι μόνο δικιά του και θα σκοτώσει τον Christian αν βρεθεί εμπόδιο στον δρόμο τους! Παράλληλα είναι άρρωστη... Η Satin για να προστατέψει τον αγαπημένο της τον διώχνει μακριά της...
Α1 Κατηγορία υδατοσφαίρισης γυναικών 2017-18

Το πρωτάθλημα Ελλάδας πόλο γυναικών για την περίοδο 2017–18 είναι το 31ο στην ιστορία του θεσμού. Διεξήχθη με τη συμμετοχή οκτώ ομάδων και με το νέο σύστημα που εφαρμόζεται απ' την περσινή σεζόν. Στην Α' φάση οι ομάδες χωρίστηκαν σε 2 ομίλους, όπου στον 1ο συμμετείχαν οι 4 πρώτες ομάδες της περυσινής περιόδου και στον 2ο οι άλλες 4. Η πρώτη φάση ξεκίνησε στις 21 Οκτωβρίου και τελείωσε στις 18 Νοεμβρίου 2017. Η δεύτερη φάση ξεκίνησε στις 25 Νοεμβρίου και τελείωσε στις 16 Δεκεμβρίου. Η τρίτη φάση ξεκίνησε στις 5 Ιανουαρίου και τελείωσε στις 10 Μαρτίου 2018. Πρωταθλήτρια ομάδα αναδείχθηκε στις 15 Μαΐου ο Ολυμπιακός για 9η φορά στην ιστορία του, επικρατώντας στην σειρά των τελικών με 3-0 της Βουλιαγμένης.

Πλέι οφ

Συμμετείχαν οι ομάδες του Στ' ομίλου. Οι ημιτελικοί και ο μικρός τελικός κρίθηκαν στις 2 νίκες, ενώ ο μεγάλος τελικός στις 3.
Το πανόραμα των πλέι οφ:
Ο κατά φαντασίαν ασθενής

Ο κατά φαντασίαν ασθενής (Γαλλ. Le malade imaginaire) είναι ένα θεατρικό έργο του Μολιέρου. Είναι το τελευταίο δημιούργημα του διάσημου συγγραφέα και παίχτηκε για πρώτη φορά στο Παλαί-Ρουαγιάλ, στις 10 Φεβρουαρίου του 1673. Κατά ιστορική ειρωνεία, ο Μολιέρος κατέρρευσε επί σκηνής στην τέταρτη παράσταση του έργου και πέθανε μετά από λίγες ώρες. Αποτελείται από τρεις πράξεις και στην αυθεντική του εκδοχή περιελάμβανε χορευτικά νούμερα και μουσικά ιντερλούδια που συνέθεσε ο Γάλλος συνθέτης Μαρκ-Αντουάν Σαρπαντιέ.

Το έργο

Ο Αργκάν είναι ένας υποχόνδριος και φιλάργυρος ηλικιωμένος. Αισθάνεται συνεχώς άρρωστος, αν και στ' αλήθεια δεν έχει τίποτα. Αδυνατεί να ακολουθήσει τις υποδείξεις των γιατρών και εκείνοι τον εκμεταλλεύονται. Θέλει να παντρέψει την κόρη του, Αγγελική, με ένα γιατρό προκειμένου να έχει δωρεάν ιατρική φροντίδα, αλλά εκείνη είναι ερωτευμένη με τον Κλεάνθη.
Ο αδελφός του, Βεράλδος, σε συνεργασία με την υπηρέτρια του Αργκάν, Τουανέττα, θα προσπαθήσει να τον "θεραπεύσει" από τις φαντασιοπληξίες του. Τον πείθουν να παραστήσει το νεκρό ώστε να ανακαλύψει ποιος πραγματικά τον αγαπάει και του είναι πιστός. Θα αποδειχθεί τελικά ότι η δεύτερη σύζυγός του, Βελίνα, κυνηγούσε μόνο την περιουσία του ενώ η κόρη του τον αγαπούσε πραγματικά. Μετά τη "νεκρανάστασή" του, ο Αργκάν θα επιτρέψει στην Αγγελική να παντρευτεί τον άντρα που θα επιλέξει εκείνη.

Δευτερεύοντα πρόσωπα

Χορευτές, διακοσμητές, γιατροί, ο κοσμήτωρ της ιατρικής σχολής, φαρμακοποιοί, χειρουργοί

Ελληνικές θεατρικές παραστάσεις

Κατάλογος βασικών πληροφοριών ελληνικών θεατρικών αναπαραστάσεων του έργου "Ο Κατά Φαντασίαν Ασθενής"
Κατάλογος Ελλήνων ηθοποιών που έχουν ερμηνεύσει τον ρόλο του Αργκάν
Πρωτάθλημα Καλαθοσφαίρισης Τουρκίας

Ιστορία

Σύμφωνα με τα επίσημα στοιχεία, στην Τουρκία διεξήχθησαν για πρώτη φορά αγώνες καλαθοσφαίρισης το 1904 στο «Robert College». Ένας Αμερικανός καθηγητής φυσικής αγωγής έθεσε τα θεμέλια του αθλήματος στην Τουρκία. 7 χρόνια αργότερα, Αχμέτ Ρομπενσόν, ένας καθηγητής φυσικής αγωγής στο Λύκειο Γαλατασαράι αποφάσισε να εισαγάγει ένα νέο παιχνίδι για τους φοιτητές το 1911. Ο Ρομπενσόν ο οποίος διετέλεσε επίσης πρόεδρος της Γαλατασαράι αργότερα, διέδωσε αυτό το άθλημα στην Τουρκία.
Μέχρι τα τέλη του 1966, οι τοπικές διοργανώσεις καλαθοσφαίρισης διεξάγονταν σε μεγάλες πόλεις όπως η Κωνσταντινούπολη, η Άγκυρα και η Σμύρνη. Το εθνικό πρωτάθλημα ιδρύθηκε το 1966 από την Τουρκική Ομοσπονδία Καλαθοσφαίρισης και ξεκίνησε με την περίοδο 1966-1967. Η δεύτερη κατηγορία ιδρύθηκε επίσης τρία χρόνια αργότερα.

Διεύθυνση πρωταθλήματος

Η Διεύθυνση Πρωταθλήματος (TBF Ligler Direktörlüğü) της Τουρκικής Ομοσπονδίας Καλαθοσφαίρισης (TBF) είναι υπεύθυνη για τη διεξαγωγή της διοργάνωσης.

Διακριτικά διεύθυνσης

Το διακριτικό της διεύθυνσης του πρωταθλήματος έχει εξελιχθεί με το πέρασμα του χρόνου.

Χορηγίες

Από το 2007 έως και το 2014, κύριος χορηγός του πρωταθλήματος ήταν η εταιρεία BEKO. Από το 2015, κύριος χορηγός του πρωταθλήματος είναι η εταιρεία Spor Toto.
Άλφι, ο Σατράπης

Πλοκή

Ο Άλφι Έλκινς (Μάικλ Κέιν), είναι ένας αμοραλιστής, εγωκεντρικός κι ασυγκράτητος Λονδρέζος με πολλές ερωτικές κατακτήσεις και με άποψη για τις γυναίκες. Ο Άλφι ζει μόνο για το σεξ ενώ οι κατακτήσεις του στοχεύουν στην αυτοεπιβεβαίωση κι όχι στο χρήμα. Στις σχέσεις που συνάπτει αποφεύγει το συναισθηματικό δέσιμο,  φοβούμενος ότι έτσι ίσως να χαθεί η ελευθερία του. Χωρίς να έχει καμιά τύψη δημιουργεί τη μια σχέση μετά την άλλη, ενώ δε διστάζει να εγκαταλείψει και τη γυναίκα του παιδιού του.

Πληροφορίες

Χαρακτηριστική ταινία της δεκαετίας του '60, βασισμένη σε θεατρικό του Μπιλ Νότον απέφερε στο Μάικλ Κέιν την πρώτη του υποψηφιότητα για όσκαρ Α' ανδρικού ρόλου και τον έκανε αστέρι πρώτου μεγέθους. Πρώτη επιλογή για τον ομώνυμο ρόλο ήταν ο Τέρενς Σταμπ που τον είχε ερμηνεύσει και στο Μπρόντγουεϊ. Ο ηθοποιός όμως για άγνωστους λόγους τον απέρριψε. Ανάλογα έπραξαν κι οι Ρίτσαρντ Χάρις, Λόρενς Χάρβεϊ, Τζέιμς Μπουθ και Άντονι Νιούλι, καθώς δεν ήθελαν να πρωταγωνιστήσουν σε μια ταινία στην, οποία μεταξύ των άλλων θιγόταν και το ταμπού για την εποχή θέμα της έκτρωσης. Ο Μάικλ Κέιν συγκάτοικος του Σταμπ εκείνη την περίοδο ήταν ο μόνος που ενδιαφέρθηκε για το ρόλο δίνοντας ζωή σε μια από τις πιο χαρακτηριστικές κινηματογραφικές φιγούρες της δεκαετίας του '60. Η ταινία μαζί με το Ντάρλινγκ (Darling, 1965) του Τζον Σλέσιντζερ περιγράφει τους ξέφρενους ρυθμούς στην Αγγλία της δεκαετίας του 60. Το soundrack της ταινίας έγινε από τον Σόνι Ρόλινς, ενώ το υποψήφιο για όσκαρ τραγούδι με τίτλο Alfie αποτελεί σύνθεση του Μπερτ Μπακαρά που έχει ερμηνευτεί τοσό από την Ντιον Γουόργουικ όσο κι από τη Σερ.
Η ταινία έκανε εισπράξεις της τάξης των 18 εκατομμυρίων δολαρίων μόνο στις Η.Π.Α. και το 1975 γυρίστηκε και η συνέχεια με τίτλο Alfie Darling. Τη θέση του Κέιν, στο ρόλο του Άλφι πήρε ο Άλαν Πράις.

Βραβεύσεις

H ταινία προτάθηκε για 5 όσκαρ χωρίς να καταφέρει να κερδίσει κάποιο. Ήταν υποψήφια για Όσκαρ Καλύτερης Ταινίας, αλλά έχασε από το Ένας άνθρωπος για όλες τις εποχές (A Man For All Seasons) του Φρεντ Τσίνεμαν κι ο Κέιν έχασε το όσκαρ Α' Ανδρικού Ρόλου από τον Πολ Σκόφιλντ πρωταγωνιστή του Ένας άνθρωπος για όλες τις εποχές (A Man For All Seasons). Η ταινία συμμετείχε επίσης στο Φεστιβάλ των Καννών, όπου βραβεύτηκε με ειδικό βραβείο.
To 2004 το περιοδικό Total Film κατέταξε την ταινία στην 48η θέση στη λίστα με τις καλυτερες βρετανικές ταινίες όλων των εποχών.

Επανεκτέλεση 2004

To 2004 προβλήθηκε και το ριμέικ της ταινίας με τον Τζουντ Λο στο ρόλο του Κέιν και τη Σούζαν Σαράντον στο ρόλο της Σέλλεϊ Γουίντερς.
Ιλίρ Μέτα

Βιογραφικό

Γεννήθηκε στο Σκραπάρ, στη νότια Αλβανία. Διαδέχθηκε στην πρωθυπουργία της χώρας τον Παντελί Μάικο στις 29 Οκτωβρίου του 1999. Από τον Ιούλιο του 2002 και για ένα χρόνο ήταν υπουργός Εξωτερικών. Το 2004 αποχώρησε από το Σοσιαλιστικό Κόμμα της Αλβανίας  και ίδρυσε το Σοσιαλιστικό Κίνημα για την Ένταξη, το οποίο στις βουλευτικές εκλογές του Ιουνίου του 2009 συμμετείχε στο συνασπισμό με το όνομα Συμμαχία για την Ένταξη που κέρδισε τέσσερις έδρες στη νέα βουλή. Μετά τις εκλογές αυτές ο Σαλί Μπερίσα συνεργάστηκε με τον Ιλίρ Μέτα για το σχηματισμό κυβέρνησης και ο Μέτα έλαβε για δεύτερη φορά τη θέση του υπουργού Εξωτερικών και τοποθετήθηκε αντιπρόεδρος στην νέα κυβέρνηση. Μετά τον ανασχηματισμό το Σεπτέμβριο του 2010 ανέλαβε το Υπουργείο Οικονομίας, Εμπορίου και Ενέργειας. Στις 14 Ιανουαρίου του 2011, ύστερα από τη δημοσίευση βίντεο, που είχε τραβηχτεί κρυφά τον Μάρτιο του 2010 και στο οποίο ο Μέτα φαίνεται να ζητά από τον τότε Υπουργό Οικονομίας Ντριτάν Πρίφτι την παραχώρηση, σε συγκεκριμένη εταιρία, χωρίς τη διενέργεια διαγωνισμού, άδειας λειτουργίας για υδροηλεκτρικούς σταθμούς, ο αντιπρόεδρος της αλβανικής κυβέρνησης αναγκάστηκε σε παραίτηση που έγινε δεκτή από τον Σαλί Μπερίσα. Στις 21 Ιανουαρίου οργανώθηκε από την αντιπολίτευση διαδήλωση στα Τίρανα με αίτημα την παραίτηση της κυβέρνησης στη διάρκεια της οποίας ξέσπασαν συγκρούσεις με την αστυνομία με αποτέλεσμα να σκοτωθούν 4 άνθρωποι και να τραυματιστούν δεκάδες.
Τζωρτζ Τζάρβις

Βίος

Ο Τζωρτζ Τζάρβις γεννήθηκε το 1797 στη γερμανική, σήμερα, πόλη Αλτόνα(τότε υπό τον βασιλιά της Δανίας). Ο πατέρας του ήταν αμερικανός έμπορος από τη Νέα Υόρκη. Εμπνευσμένος από τον γερμανικό φιλελληνισμό με συνοδεία γερμανών φιλελλήνων ξεκινά για την Ελλάδα στα τέλη του 1821. Φτάνει-μέσω Μπορντώ- με τον άγγλο ναύαρχο Άστιγξ στην Ύδρα., στις 3 Απριλίου 1822. Στη συνέχεια μεταβαίνουν στην έδρα της κυβερνήσεως στην Κόρινθο όπου κατατάσσεται στο ναυτικό. Ο Γιακουμάκης Τομπάζης τον συστήνει στον καπετάν Αντώνη Ραφαήλ της κορβέτας Θεμιστοκλής με σκοπό να οργανώσει την μαχητική ικανότητα των πλοίων του. Με το πλοίο Θεμιστοκλής φτάνει στην Χίο στα γεγονότα της καταστροφής του νησιού και αποβιβάζεται με σκοπό τη σωτηρία φυγάδων. Τον Τζάρβις τον βρίσκουμε να συμμετέχει στις συγκρούσεις των Ελλήνων με τους Τούρκους στην Αργολική πεδιάδα (καλοκαίρι 1822) , τον βρίσκουμε να υπηρετεί σε ένα από τα Υδραίικα πλοία που ναυμαχούν με τον Τουρκικό στόλο στο στενό μεταξύ Σπετσών και της απέναντι Πελοποννησιακής ακτής στα τέλη Σεπτεμβρίου 1822, τέλη Δεκεμβρίου της ίδιας χρονιάς τον βρίσκουμε σε πεδίο της μάχης έξω από το Μεσολόγγι  Στα 1824 τον βρίσκουμε να υπηρετεί ως επιτελάρχης (adjutant general) στην ταξιαρχεία του Μπάυρον. Μετά τον θάνατο του Μπάυρον ο Gamba ανέθεσε στο Μεσολόγγι στον Τζάρβις τη διοίκηση του πυροβολικού. Ο ίδιος συμμετέχει στην οχύρωση του Μεσολογγίου και του Αιτωλικού δίχως να λάβει ποτέ χρηματική αμοιβή από το ελληνικό δημόσιο. Συμμετέχει στη β πολιορκία του Μεσολογγίου ασκόντας με επιμέλεια τα καθήκοντα που του έχουν αναθέσει: πληρώνει τις αμοιβές των ανδρών του Μπάυρον και είναι πιστά αφοσιωμένος στον Μαυροκορδάτο. Με 50 άνδρες μένει καθηλωμένος στον Κραβασαρά υπό τις εντολές του χιλίαρχου Καραγιάννη.Στις 26 Οκτωβρίου μαζί με άλλους 8 αρχηγούς υπογράφει έγγραφο δημοσιευμένο στα ‘’Ελληνικά Χρονικά’’ με το οποίο υπόσχεται να μην εγκαταλείψει τη θέση του. Δεν μένει αμέτοχος στις μηχανορραφίες του Μαυροκορδάτου σε βάρος του Οδυσσέα Ανδρούτσου: στις αρχές Νοεμβρίου 1824 με επιστολή του στον Μαυροκορδάτο προτείνει η κυβέρνηση να καταλάβει με τέχνασμα τη Σπηλιά και να σκοτώσει τον Ανδρούτσο, στρατολογώντας γι’ αυτόν τον σκοπό τον νεαρό Σκωτσέζο Fenton.
Οι συμπολεμιστές του τον ελληνοποίησαν σε ‘’Ζέρβα’’ ή Ζερβό τον Αμερικανό. O Τζάρβις ήταν τέκτονας

Ο θάνατος και τα πιθανά αίτιά του

Πεθαίνει στις 11 Αυγούστου 1828 στο Άργος και ενταφιάζεται πιθανότατα στο προαύλιο του Αγιάννη . Κηδεύθηκε με τιμές αντιστρατήγου. Οι λόγοι του θανάτου του δεν είναι εξακριβωμένοι: ο Φωτάκος λέει ό,τι ασθένησε από τας πληγάς του και από την άλλην ‘’κακοπάθειαν’’. Ο Απόστολος Βακαλόπουλος λέει πως ο θάνατός του οφειλόταν σε τέτανο. Όμως σε έγγραφο της Επαρχιακής Δημογεροντίας του Άργους με ημερομηνία 18 Δεκεμβρίου 1828 προς τον Έκτακτο Επίτροπο Αργολίδας, αναφέρεται, «[…]η ασθένειά του, ήτον, καθ’ ας πληροφορίας ελάβομεν παρά των ιατρών, τύφος»
Ευκλείδας Αγιαδών

Βιογραφία

Ο Ευκλείδας τοποθετήθηκε, μετά τον θάνατο του Αρχιδάμου Ε΄ των Ευρυποντιδών το 227 πΧ, από τον αδελφό του Κλεομένη Γ' των Αγιαδών ως συμβασιλιάς του. Πέθανε το 222 πΧ μαζί με τον αδελφό του στη μάχη της Σελλασίας, όπου η Σπάρτη ηττήθηκε από τον Αντίγονο Γ' Δώσονα της Μακεδονίας και την Αχαϊκή Συμπολιτεία.